FODBOLD: Mandag aften spiller Danmark i Aarhus mod Irland i den sidste gruppekamp i denne omgang af Nations League.

Danskerne kommer som bekendt hjem fra Wales med en sejr på 2-1 i bagagen - og dermed også den samlede førsteplads i gruppen.

Og det fejrer Christian Eriksen, Kasper Schmeichel og de andre profiler med at invitere til åben træning på Ceres Park søndag klokken 16.30, hvor der efterfølgende vil være mulighed for at få autografer og billeder med spillerne.

- Normalt vil vi have lukket træningen dagen så tæt på en kamp, men fordi, det gik som det gik mod Wales, er stemningen mere afslappet nu, og vi synes, at vi skylder publikum i Aarhus at komme lidt tættere på spillerne og det hele. Og det her er en gylden mulighed, da vi har nået vores mål med at vinde gruppen, lyder det fra landstræner Åge Hareide.

- Spillerne vil det rigtig gerne, og det er en vigtig del af det at være et landshold, at man også åbner op mod fansene. Det er en måde at betale tilbage. Danmark spillede det første opgør mod Wales på et udsolgt Ceres Park, og landstræneren er i det hele taget ret begejstret for at spille i provinsen.

- Aarhus gav os en fantastisk modtagelse, da vi var der sidst, og det er ikke noget spillerne lige sådan glemmer. De kom tilbage efter en hård og lang konflikt, vidste ikke, hvad de skulle forvente, men blev modtaget i Aarhus med åbne arme og et udsolgt stadion. Jeg kan personligt også rigtig godt lide at spille steder som Aarhus og Herning. Der er en anden stemning end i Parken, hvor publikum er mere krævende og utålmodige. Jeg fornemmer en kæmpe glæde blandt tilskuerne, når vi spiller i provinsen, så vi ser virkelig frem til at komme til Aarhus efter en lille uge i Wales, siger Åge Hareide.

Danmark møder Irland mandag aften klokken 20.45.